Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од А. С. од Скопје, поднесена против нотар А. Б., на ден 03.03.2025 година, го донесе следното:

**Р Е Ш Е Н И Е**

Жалбата од А. С. од Скопје, поднесена против нотар А. Б., заведена во архивата на Агенцијата за заштита на правото на слободен пристап до информациите од јавен карактер под бр.08-80 на 27.02.2025 година **СЕ ОТФРЛА како недопуштена**.

**О Б Р А З Л О Ж Е Н И Е**

## А. С. од Скопје, како што е наведено во Жалбата, на 03.02.2025 година, преку електронска пошта поднел Барање за пристап до информации од јавен карактер до нотар А. Б., со кое побарал по е-маил или по пошта да му се достави фотокопија или електронски запис од следните информации:

„-фактура доставена од нотар А. Б. до ЈП Водовод и канализација од ден 23.06.2022 година во врска со НПН бр.3538/22

-доказ за уплата од ЈП Водовод и канализација на ден 10.08.2022 година до нотар Ана Брашнарска во врска со НПН бр.3538/22

-извод од сметка на нотар Ана Брашнарска за ден 10.08.2022 година во врска со НПН бр.3538/22.“

Бидејќи Барателот на информацијата не добил одговор на Барањето, поднел Жалба до Агенцијата заведена во Агенцијата под бр. 08-80 на 27.02.2025 година.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 3 став 1 алинеја 1 од Законот за слободен пристап до информации од јавен карактер „иматели на информации се органите на државната власт и други органи и организации утврдени со закон, органите на општините, градот Скопје и општините во градот Скопје, установите и јавните служби, јавните претпријатија, правни и физички лица кои вршат јавни овластувања, утврдени со закон и дејности од јавен интерес политичките партии во делот на приходите и расходите“.

Од погоре наведениот член произлегува дека нотар Ана Брашнарска не е имател на информации согласно Законот за слободен пристап до информации од јавен карактер, односно не се наоѓа на Листата на иматели на информации што ја објавува Агенцијата и од тие причини и постапката по Жалбата не може да се спроведе по наведениот Закон.

Барателот на информации во врска со ова Барање за пристап до информации од јавен карактер може да се обрати до Нотарската комора, која е имател на информации и да ги побара бараните информации согласно Законот за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**